Γνωμοδότηση της Οικονομικής και Κοινωνικής Επιτροπής σχετικά με την «Πρόταση οδηγίας του Ευρωπαϊκού Κοινοβουλίου και του Συμβουλίου για συνδεδεμένο τηλεπικοινωνιακό εξοπλισμό και την αμοιβαία αναγνώριση της συμμόρφωσης του εξοπλισμού»

(98/C 73/02)

Στις 27 Ιουνίου 1997 και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Κοινότητας, το Ευρωπαϊκό Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα βιομηχανίας, εμπορίου, βιοτεχνίας και υπηρεσιών στο οποίο ανατέθηκε η προετοιμασία των σχετικών εργασιών υιοθέτησε τη γνωμοδότησή του στις 5 Νοεμβρίου 1997 με βάση την εισηγητική έκθεση του κ. Green.

Κατά την 350ή σύνοδο ολομέλειας (συνεδρίαση της 10ης Δεκεμβρίου 1997), η Οικονομική και Κοινωνική Επιτροπή υιοθέτησε με 95 ψήφους υπέρ και 2 ψήφους κατά την ακόλουθη γνωμοδότηση.

1. Εισαγωγή

1.1. Η εναρμόνιση της ευρωπαϊκής αγοράς τερματικών τηλεπικοινωνιών έχει αρχίσει από το 1983. Το 1985, η Επιτροπή υπέβαλε πρόταση οδηγίας για την αμοιβαία αναγνώριση των αποτελεσμάτων των δοκιμών όσον αφορά τον τηλεπικοινωνιακό εξοπλισμό, η οποία εγκρίθηκε ως οδηγία 86/361/ΕΟΚ του Συμβουλίου (). Η τελευταία αντικαταστάθηκε από την οδηγία 91/263/ΕΟΚ για τον τερματικό εξοπλισμό τηλεπικοινωνιών (), βάσει της οποίας θεσπίσθηκε ένα εναρμονισμένο καθεστώς για το σύνολο της διαδικασίας έγκρισης τύπου, συμπεριλαμβανομένης της διάθεσης στην αγορά και της θέσης σε λειτουργία τερματικού εξοπλισμού. Το πεδίο εφαρμογής της οδηγίας 91/263/ΕΟΚ επεκτάθηκε μέσω της οδηγίας 93/97/ΕΟΚ (), ώστε να καλυφθεί το σύνολο των επίγειων σταθμών δορυφορικών επικοινωνιών.

1.2. Λόγω της επιτάχυνσης της τεχνολογικής προόδου, η υφιστάμενη νομοθεσία είναι ανάγκη να αναθεωρηθεί σε ουσιαστικό βαθμό. Το απαιτούμενο χρονικό διάστημα για την εκπόνηση των νομοθετικών μέτρων που προβλέπονται στις οδηγίες 91/263/ΕΟΚ και 93/97/ΕΟΚ είναι πολύ μεγάλο σε σχέση με τη διάρκεια ζωής των προϊόντων που μπορεί να είναι μόνο τρία έτη. Η ελευθέρωση των υποδομών και η απορρύθμιση της αγοράς υπηρεσιών από τον Ιανουάριο 1998 έχουν δημιουργήσει ένα έντονα ανταγωνιστικό και δυναμικό περιβάλλον. Συνεπώς, η Επιτροπή πρότεινε σημαντικές τροποποιήσεις στην ευρωπαϊκή νομοθεσία για τον τηλεπικοινωνικό εξοπλισμό. Η παρούσα οδηγία πρόκειται να εφαρμοσθεί σε ένα περιβάλλον όπου η προσφορά δικτύων, υπηρεσιών και τερματικών θα είναι ανταγωνιστική.

2. Η πρόταση της Επιτροπής

2.1. Στόχος της πρότασης της Επιτροπής είναι η θέσπιση ενός συνόλου κανόνων για τη διάθεση στην αγορά, την ελεύθερη κυκλοφορία και τη θέση σε λειτουργία «συνδεδεμένου τηλεπικοινωνικού εξοπλισμού (ΣΤΕ)» (), ο οποίος θα συμμορφώνεται με τις βασικές απαιτήσεις.

2.2. Η πρόταση οδηγίας θα αντικαταστήσει τις οδηγίες 91/263/ΕΟΚ και 93/97/ΕΟΚ. Το πεδίο εφαρμογής της θα είναι ευρύ και θα καλύπτει «μη εναρμονισμένους» τομείς προϊόντων καθώς και εξοπλισμό για τον οποίο υφίστανται εναρμονισμένοι κανόνες ή πρότυπα. Η εν λόγω οδηγία θα αντικαταστήσει τα σημερινά εθνικά καθεστώτα έγκρισης σε μη εναρμονισμένους τομείς. Το πεδίο εφαρμογής της θα επεκταθεί επίσης για να καλύψει κάθε είδους ραδιοεξοπλισμό, με εξαίρεση εκείνον που προορίζεται αποκλειστικά για χρήσεις στον τομέα της δημόσιας ασφάλειας.

2.3. Για την επίτευξη ευελιξίας όσον αφορά την εφαρμογή της προτεινόμενης οδηγίας και για την ενθάρρυνση καινοτόμων τύπων δικτύων και τερματικών στο μέλλον, οι γενικές απαιτήσεις στις οποίες πρέπει να ανταποκρίνεται ο ΣΤΕ αναφέρονται με γενικό τρόπο. Μια επιτροπή, αποκαλούμενη TCAM (), θα παρέχει συμβουλές στην Επιτροπή σχετικά με τον εντοπισμό και τον προσδιορισμό ειδικών απαιτήσεων που ισχύουν για κάθε είδος ΣΤΕ.

2.4. Λαμβάνοντας υπόψη την εμπειρία από τη σημερινή νομοθεσία, η Επιτροπή προτείνει μια απλούστερη ερμηνεία των βασικών απαιτήσεων σε σχέση με εκείνη που δόθηκε στις οδηγίες 91/263/ΕΟΚ και 93/97/ΕΟΚ. Οι προηγούμενες απαιτήσεις σχετικά με την πρόληψη μιας βλάβης του δικτύου και την ορθή διασυνεργασία με το δίκτυο δεν έχουν ληφθεί υπόψη. Σε ορισμένες περιπτώσεις, ο ΣΤΕ μπορεί να διατεθεί στην αγορά με βάση μόνο την τήρηση απαιτήσεων για την ασφάλεια και την ηλεκτρομαγνητική συμβατότητα (EMC) (). Ωστόσο, είναι δυνατό να τηρούνται άλλες βασικές απαιτήσεις, όπως η πρόληψη της επιδείνωσης της υπηρεσίας που παρέχεται σε άλλους χρήστες, η φορητότητα ανά την Κοινότητα, η αποτελεσματική χρήση του ραδιοφωνικού φάσματος και πτυχές που συνδέονται με την υγεία, τους χρήστες με ειδικές ανάγκες, τις υπηρεσίες εκτάκτης ανάγκης και ασφάλειας, καθώς και την ιδιωτική ζωή.

2.5. Τα δίκτυα με τα οποία οι ΣΤΕ μπορούν να συνδεθούν θα προσδιορισθούν από τα κράτη μέλη και οι φορείς εκμετάλλευσης των δικτύων θα είναι υποχρεωμένοι να δημοσιεύουν λεπτομερείς τεχνικές προδιαγραφές όσον αφορά τη διεπαφή με τα δίκτυα ή «ONTP» (), ώστε να καθίσταται δυνατός ο σχεδιασμός συμβατών ΣΤΕ.

2.6. Προτείνονται νέες διαδικασίες σχετικά με τη διαπίστωση της συμμόρφωσης και προβλέπεται ότι οι δηλώσεις των προμηθευτών θα αντικαταστήσουν το καθεστώς της πραγματοποίησης δοκιμών εκ μέρους τρίτων μερών, βάσει της οδηγίας 91/263/ΕΟΚ. Κατ'επιλογήν του, ο κατασκευαστής μπορεί να χρησιμοποιήσει εναλλακτικές τεχνικές προδιαγραφές αντί για εναρμονισμένα πρότυπα, προκειμένου να αποδείξει ότι ανταποκρίνεται στις βασικές απαιτήσεις, με εξαίρεση ορισμένες δοκιμές ραδιοφωνικών προϊόντων που θα προσδιορισθούν από κοινοποιημένους οργανισμούς.

2.7. Η ευκολότερη πρόσβαση στην αγορά αντισταθμίζεται από ένα καθεστώς επιτήρησης της τελευταίας, βάσει του οποίου προβλέπεται η επιβολή ποινών για προϊόντα τα οποία δεν ανταποκρίνονται στις βασικές απαιτήσεις. Αυτά τα προϊόντα θα αποσύρονται από την αγορά και θα θεωρείται ότι έχουν προκαλέσει «ζημία», όπως περιγράφεται στην οδηγία 85/374/ΕΟΚ για την ευθύνη λόγω ελαττωματικών προϊόντων. Οι κατασκευαστές θα φέρουν ευθύνη για τη ζημία αυτή, καθώς και για την άμεση οικονομική ζημία που προκύπτει ως αποτέλεσμα της μη συμμόρφωσης με τις βασικές απαιτήσεις.

3. Γενικές παρατηρήσεις

3.1. Η ΟΚΕ επικροτεί όλες τις ενέργειες που αποσκοπούν στην απλούστευση της κοινοτικής νομοθεσίας και στην προσαρμογή στις συνθήκες της αγοράς, προκειμένου η κοινοτική αγορά να καταστεί πιό ανοικτή, ανταγωνιστική και δυναμική στο μέλλον, πράγμα που αποτελεί σαφή στόχο της προτεινόμενης οδηγίας. Η ΟΚΕ κρίνει ότι η προτεινόμενη οδηγία θα αποτελέσει σημαντικό στοιχείο της βάσης για τη μελλοντική κοινωνία των πληροφοριών μέσω της πιο ευέλικτης ερμηνείας των βασικών απαιτήσεων σε σχέση με εκείνη των οδηγιών 91/263/ΕΟΚ και 93/97/ΕΟΚ.

3.2. Η ΟΚΕ υποστηρίζει κατ'αρχήν τις γενικές γραμμές της πρότασης οδηγίας. Ωστόσο, εκφράζει την ανησυχία της για ορισμένους τομείς.

3.3. Η εξαίρεση εξοπλισμού που προορίζεται αποκλειστικά για χρήσεις δημόσιας ασφάλειας πρέπει να αφορά όλους τους ΣΤΕ και όχι μόνο το ραδιοεξοπλισμό. Τούτο πρέπει να αναφέρεται στην αρχή της οδηγίας αντί στο άρθρο σχετικά με τους ορισμούς. Η διατύπωση της προταθείσας οδηγίας για την προστασία δεδομένων στον τηλεπικοινωνιακό τομέα () θα μπορούσε ίσως να χρησιμεύσει ως πρότυπο.

3.4. Χρειάζεται να εξαιρεθεί από το πεδίο εφαρμογής της οδηγίας ο ραδιοεξοπλισμός που χρησιμοποιούν ερασιτέχνες (), καθώς και ο ραδιοφωνικός εξοπλισμός λήψης, ο οποίος μπορεί να δεχθεί ραδιοφωνικές εκπομπές μόνο από υπηρεσίες ραδιοφωνικών εκπομπών.

3.5. Τα εθνικά καθεστώτα χορήγησης αδείας για ραδιοφωνικά προϊόντα θα εξακολουθήσουν να είναι απαραίτητα σε πολλά κράτη μέλη. Στην οδηγία πρέπει να αναφέρεται ότι οι διατάξεις θεσπίζονται με την επιφύλαξη των, συμβατών με το κοινοτικό δίκαιο, μέτρων που λαμβάνουν τα κράτη μέλη για να επιτρέψουν τη χρήση του φάσματος ραδιοσυχνότητας.

3.6. Η βασική απαίτηση για την αποτελεσματική χρησιμοποίηση του φάσματος ραδιοσυχνότητας πρέπει να είναι γενικής φύσεως και να ισχύει για το ραδιοεξοπλισμό στο σύνολό του. Προς αποφυγή της σύγχυσης, οι διάφορες απαιτήσεις σχετικά με το ραδιοφωνικό εξοπλισμό και τα άλλα είδη ΣΤΕ πρέπει να προσδιορισθούν με σαφέστερο τρόπο στο κείμενο.

3.7. Ο ρόλος των κοινοποιημένων οργανισμών () είναι ασαφής και χρειάζεται να προσδιορισθεί καλύτερα. Ο ρόλος αυτός φαίνεται να περιορίζεται είτε α) στον προσδιορισμό μιας σειράς ραδιοδοκιμών για ειδικούς τύπους ΣΤΕ, τον οποίο θα μπορούσε γενικά να αναλάβει η επιτροπή TCAM, είτε β) στον έλεγχο της δήλωσης του κατασκευαστή όσον αφορά τη συμμόρφωση ενός συγκεκριμένου προϊόντος με ένα συγκεκριμένο τύπο ΣΤΕ, χωρίς όμως να προβλέπεται η εξακρίβωση της συμμόρφωσης αυτής. Αν ο κοινοποιημένος οργανισμός δεν αναλάβει ένα ρόλο όσον αφορά τον έλεγχο του προϊόντος ή της παραγωγής, ο χαρακτηριστικός αριθμός του δεν πρέπει να συμπεριληφθεί στη σήμανση συμμόρφωσης CE.

3.8. Το περιεχόμενο των άλλων ειδικών συστατικών απαιτήσεων που περιλαμβάνονται στα άρθρα 3 και 4 της πρότασης της Επιτροπής δεν έχει ακόμη προσδιορισθεί. Έχει σημασία όπως παρόμοιες απαιτήσεις προσδιορισθούν προκαταβολικά. Τα κράτη μέλη πρέπει να συμμετάσχουν στην ερμηνεία αυτών των απαιτήσεων στην προτεινόμενη επιτροπή.

3.9. Στην προτεινόμενη οδηγία πρέπει να καθίσταται σαφές ότι οι καταναλωτές προστατεύονται από οριζόντια νομοθεσία σχετικά με τις πτυχές προϊόντων που δεν υπάγονται στις βασικές απαιτήσεις. Αυτό είναι σημαντικό διότι η ερμηνεία των βασικών απαιτήσεων στην παρούσα πρόταση οδηγίας είναι πιο ευέλικτη από εκείνη των οδηγιών 91/263/ΕΟΚ και 93/97/ΕΟΚ.

3.10. Κατά την άποψη της ΟΚΕ, η δυνατότητα απόσυρσης των προϊόντων από την αγορά, βάσει των εγγυήσεων που προβλέπονται στην οδηγία, αρκεί για να υποχρεώσει τους προμηθευτές να εξασφαλίζουν ότι ο ΣΤΕ θα συμμορφώνεται με τις ισχύουσες βασικές απαιτήσεις και ότι δεν θα γίνεται κατάχρηση της ευκολότερης πρόσβασης στην αγορά. Δεν χρειάζονται περαιτέρω διατάξεις όσον αφορά την ευθύνη σε περίπτωση μη συμμόρφωσης.

3.11. Στην οδηγία χρειάζεται να συμπεριληφθούν εγγυήσεις και μια διαδικασία για την υποβολή προσφυγών από κατασκευαστές που θεωρούν ότι τα προϊόντα τους έχουν αποσυρθεί από την αγορά χωρίς τη δέουσα δικαιολογία.

3.12. Στην οδηγία πρέπει επίσης να συμπεριληφθεί μια διαδικασία για την υποβολή προσφυγών, με στόχο τη διευθέτηση διαφορών σχετικά με το βαθμό στον οποίο οι τεχνικές προδιαγραφές των ONTP, που δημοσιεύονται από τους φορείς εκμετάλλευσης των δικτύων, είναι επαρκώς λεπτομερείς ώστε να επιτρέψουν το σχεδιασμό συμβατού ΣΤΕ.

3.13. Η πρόσφατη συμφωνία του ΠΟΕ για την αμοιβαία αναγνώριση δεν περιέχει διατάξεις για τις βεβαιώσεις πιστότητας των βιομηχάνων. Τούτο θέτει το ερώτημα της αμοιβαιότητας που πρέπει να αναγνωρισθεί από την προτεινόμενη οδηγία.

4. Ειδικές παρατηρήσεις

4.1. Άρθρο 2 (δ)

Να αναδιατυπωθεί το κείμενο ως εξής: «... σε έγγραφο και με την οποία περιγράφονται μεταξύ άλλων τα χαρακτηριστικά...».

4.2. Άρθρο 3.1 (α)

Οι γενικές βασικές απαιτήσεις σε σχέση με την ασφάλεια που αναφέρονται στο άρθρο 3.1 (α) και περιλαμβάνονται στην οδηγία 73/23/ΕΟΚ πρέπει να χαρακτηρισθούν ως «κύρια στοιχεία της ασφάλειας, βάσει της οδηγίας 73/23/ΕΟΚ», διότι ο όρος «βασικές απαιτήσεις» δεν χρησιμοποιείται στην εν λόγω οδηγία. Οι απαιτήσεις δεν πρέπει να ισχύουν για τον εξοπλισμό που συμπεριλαμβάνεται στο παράρτημα ΙΙ της οδηγίας 73/23/ΕΟΚ.

4.3. Άρθρο 3.1 (β)

Οι γενικές βασικές απαιτήσεις σε σχέση με την ηλεκτρομαγνητική συμβατότητα που αναφέρονται στο άρθρο 3.1 (β) και περιλαμβάνονται στην οδηγία 89/336/ΕΟΚ πρέπει να χαρακτηρισθούν ως «απαιτήσεις του άρθρου 4 της οδηγίας 89/336/ΕΟΚ», διότι ο «όρος βασικές απαιτήσεις» δεν χρησιμοποιείται στην εν λόγω οδηγία. Οι απαιτήσεις δεν πρέπει να ισχύουν για τον εξοπλισμό που δεν καλύπτεται από το άρθρο 2 (2) της οδηγίας 89/336/ΕΟΚ.

4.4. Άρθρο 4.1 (α)

Η απαίτηση σχετικά με την «προστασία της υγείας» εκφράζεται με πολύ γενικό τρόπο για μια οδηγία που αφορά τις τηλεπικοινωνίες. Οι απαιτήσεις σύμφωνα με τις οποίες ο εξοπλισμός δεν θα αποτελεί κίνδυνο για την υγεία ή την ασφάλεια των ατόμων περιλαμβάνονται ήδη στην οδηγία 73/23/ΕΟΚ για τη χαμηλή τάση, η οποία καλύπτει τόσο ηλεκτρικές όσο και μη ηλεκτρικές πτυχές της ασφάλειας. Οι κίνδυνοι ακτινοβολίας από ραδιοσυχνότητες καλύπτονται από την οδηγία 89/336/ΕΟΚ σχετικά με την ηλεκτρομαγνητική συμβατότητα και, επομένως, το σχετικό σημείο του άρθρου 4.1 πρέπει να διαγραφεί.

4.5. Άρθρο 4.1 (δ)

Οι απαίτηση σχετικά με την «προστασία της ιδιωτικής ζωής» ενδέχεται να καλύπτεται ήδη από την προταθείσα οδηγία για την προστασία δεδομένων στον τηλεπικοινωνιακό τομέα (). Επομένως, το σχετικό σημείο του άρθρου 4.1 πρέπει να επανεξετασθεί.

4.6. Άρθρο 6.1

Να προστεθεί μετά από τις λέξεις «... δεν υπόκειται σε περαιτέρω εθνική κανονιστική ρύθμιση» το ακόλουθο κείμενο: «σε σχέση με τη διάθεση στην αγορά.»

4.7. Άρθρο 7.1

Να παρεμβληθεί μετά από τις λέξεις «... δεν συμμορφούται προς τις συναφείς με τον τύπο του ΣΤΕ βασικές απαιτήσεις» το ακόλουθο κείμενο: «εφόσον χρησιμοποιείται με ορθό τρόπο και σε συμφωνία με το σκοπό για τον οποίο τον προορίζει ο κατασκευαστής». (Το σημείο αυτό απορρέει από το σημείο 3.10 των γενικών παρατηρήσεων.)

4.8. Άρθρο 7.3

Να προστεθεί το ακόλουθο κείμενο στην αρχή του άρθρου 7.3:

«Η Επιτροπή αρχίζει διαβουλεύσεις με τα ενδιαφερόμενα μέρη όσο το δυνατόν συντομότερα. Όταν η Επιτροπή διαπιστώσει, μετά τις διαβουλεύσεις αυτές, ότι το μέτρο που έχει ληφθεί σύμφωνα με την παράγραφο 1 είναι δικαιολογημένο, ενημερώνει αμέσως σχετικά το κράτος μέλος που έλαβε την πρωτοβουλία καθώς και τα υπόλοιπα κράτη μέλη.»

(Το κείμενο αυτό έχει ληφθεί από το άρθρο 8.2 της οδηγίας 91/263/ΕΟΚ.) Το σημείο αυτό απορρέει από το σημείο 3.11 των γενικών παρατηρήσεων.

4.9. Άρθρο 8

Το άρθρο 8 πρέπει να διαγραφεί. Ο τρόπος διευθέτησης της μη συμμόρφωσης με βασικές απαιτήσεις πρέπει να αναζητηθεί βάσει του άρθρου 7 και άλλων διατάξεων της κοινοτικής νομοθεσίας. Το σημείο αυτό απορρέει από το σημείο 3.10 των γενικών παρατηρήσεων.

4.10. Σημείο 20 του προοιμίου της πρότασης οδηγίας

Το δεύτερο μέρος του σημείου 20 του προοιμίου πρέπει να διαγραφεί, ως λογική συνέχεια του σημείου 3.10 των γενικών παρατηρήσεων.

4.11. Σημείο 21 του προοιμίου

Να αντικατασταθεί το πρωτότυπο κείμενο του σημείου 21 του προοιμίου από το εξής κείμενο:

«ότι οι κατασκευαστές ή οι εγκεκριμένοι εκπρόσωποί τους εγκατεστημένοι στην Κοινότητα, υπεύθυνοι για τη διάθεση των προϊόντων στην κοινοτική αγορά, φέρουν ευθύνη για όλες τις πτυχές των σχετικών προϊόντων βάσει της κοινοτικής νομοθεσίας, συμπεριλαμβανομένων των διατάξεων της οδηγίας 85/374/ΕΟΚ σχετικά με την ευθύνη λόγω ελαττωματικών προϊόντων 7 ότι η κοινοτική νομοθεσία αναγνωρίζει επίσης την ευθύνη των κατασκευαστών για προϊόντα που χρησιμοποιούν επιχειρήσεις και άλλοι χρήστες τηλεπικοινωνιών που δεν είναι φυσικά πρόσωπα.»

(Το σημείο αυτό απορρέει από τα σημεία 3.9 και 3.10 των γενικών παρατηρήσεων.)

4.12. Πρόταση για ένα νέο άρθρο 6.4

«Οι διατάξεις του άρθρου αυτού δεν παρεμποδίζουν την εφαρμογή, σε οποιοδήποτε κράτος μέλος, των μέτρων που αναφέρονται στο άρθρο 8 της οδηγίας 89/336/ΕΟΚ, ούτε και οποιαδήποτε αποζημίωση που προβλέπεται, βάσει της κοινοτικής νομοθεσίας, όσον αφορά τη ζημιά που προκαλείται, σε άτομα ή σε περιουσία, από τον εξοπλισμό που συμμορφώνεται με τις ισχύουσες βασικές απαιτήσεις κατά τη στιγμή της πρώτης διάθεσης του προϊόντος στην αγορά.»

Βρυξέλλες, 10 Δεκεμβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() Γνωμοδότηση της ΟΚΕ, ΕΕ C 303 της 25.11.1985.

() Γνωμοδότηση της ΟΚΕ, ΕΕ C 329 της 30.12.1989.

() Γνωμοδότηση της ΟΚΕ, ΕΕ C 161 της 14.6.1993.

() ΣΤΕ = Συνδεδεμένος τηλεπικοινωνιακός εξοπλισμός (προσδιορίζεται στο άρθρο 2 α).

() TCAM = Επιτροπή διαπίστωσης της τηλεπικοινωνιακής συμμόρφωσης και επιτήρησης της αγοράς (ορίζεται στο άρθρο 12.1).

() EMC = Ηλεκτρομαγνητική συμβατότητα.

() ONTP = Τερματικό σημείο ανοικτού δικτύου (προσδιορίζεται στο άρθρο 2β).

() «Η παρούσα οδηγία δεν εφαρμόζεται στις δραστηριότητες οι οποίες δεν εμπίπτουν στο πεδίο εφαρμογής της κοινοτικής νομοθεσίας, όπως οι δραστηριότητες που αναφέρονται στους τίτλους V και VI της Συνθήκης για την Ευρωπαϊκή Ένωση, και σε καμία περίπτωση στις δραστηριότητες που αφορούν την δημόσια ασφάλεια, την εθνική άμυνα, την ασφάλεια του κράτους (συμπεριλαμβανομένης και της οικονομικής ευημερίας του κράτους εφόσον οι δραστηριότητες συνδέονται με θέματα ασφάλειας του κράτους) και στις δραστηριότητες του κράτους σε τομείς του ποινικού δικαίου.» [Άρθρο 1.3 της Κοινής Θέσης (ΕΚ) αριθ. 57/96 της 12ης Σεπτεμβρίου 1996, ΕΕ C 315 της 24.10.1996].

() Κατά την έννοια του άρθρου 1, ορισμός αριθ. 53 του κανονισμού «Ραδιοφωνία» που περιλαμβάνεται στη Διεθνή Σύμβαση Τηλεπικοινωνιών.

() Βλ. άρθρα 10 και 11.

() Κοινή Θέση (ΕΚ) αριθ. 57/96 της 12ης Σεπτεμβρίου 1996, ΕΕ C 315 της 24.10.1996.